Eesti: Algas Erna retk DELFI - Estonian World Review
Eesti: Algas Erna retk DELFI
Kuumad uudised 01 Aug 2006 EWR
Täna/teisipäeval alanud militaarvõistlusel Erna retk 2006 osaleb kümne riigi 29 võistkonda kokku 120 võistlejaga.
Tänavuse Erna retke tegevusala hõlmab 2000 ruutkilomeetrit. Maailma ühe raskeima võistluse distants on linnulennult 103 kilomeetrit pikk, kuid maastikuoludes läbivad võistlejad vähemalt 150 km.
Välisvõistlejatest on Soome esindatud kahe ja Taani kolme võistkonnaga, üle aastate on Ernal taas Prantsusmaa esindus, esmakordselt osaleb Kanada. Traditsiooniliselt on kohal USA, Suurbritannia ja Belgia eliitsõdurid. Eestit esindavad võistlejad kaitseväe ja Kaitseliidu erinevatest üksustest ja malevkondadest, samuti Rahuoperatsioonide keskuse ja kaitsejõudude peastaabi ning piirivalveameti võistkonnad.
Erna retk 2006 algas kell 10 piduliku rivistusega Tallinnas Kaarli puiesteel. Võistlejaid tervitavad kaitseväe juhataja Tarmo Kõuts ja kaitseminister Jürgen Ligi. Kell 16 maabuvad retkel osalevad võistkonnad dessandiga Salmistu rannal ja võistlejail seisab ees teekond mööda raskestiläbitavat maastiku ning erinevad jõukatsumised sõduritarkustes ja ajapiirangud.
Samuti takistab võistkondade liikumist vastutegevus, milles osaleb 150-200 Kaitseliidu ja Scoutspataljoni meest. Esmakordselt seisab võistlejatel sel aastal ees lisaks tavapärastele militaarülesannetele ka linnalahing. Retke teeb sel aastal keeruliseks ka metsades valitsev erakordselt suur tuleoht, mistõttu tohib paukpadruneid kasutada vaid dessandil Salmistus ja linnalahingu käigus.
Võistlused lõppevad laupäeva varahommikul Harjumaal Kõue vallas Kautlas asuvas baaslaagris.
Esmakordselt korraldati Erna retk 1993.a. suvel meenutamaks ajaloolise Erna luureüksuse teekonda. Erna grupp oli Talvesõjast osavõtnutest moodustatud luureüksus, kes tegi 1941. aasta suvel dessandi Punaarmee tagalasse Salmistusse. Hiljem liitus luuregrupp lahingutegevusega okupeeritud Eestis.